Opsamling fra netværksmødet tirsdag den 21. apr.
Nørrebro Lokaludvalg inviterede til endnu en eftermiddag med fokus på at styrke samarbejdet på tværs af skole, fritidsinstitutioner, foreninger og lokalmiljø omkring Blågårds Skole. Med Folkeskolereformen er der sat fokus på bevægelse, gruppearbejde og nye rammer med Åben Skole, desuden samarbejde med lokale interessenter på en ny platform – i den forbindelse er det oplagt, at arbejde på at knytte stærkere bånd (og evt. lokalefællesskaber) mellem (idræts)foreninger, fritidsinstitutioner, ungdomsskolen og Åben Skole m.fl. 
Den fælles vision er, at flere børn og unge i området omkring Blågårds Skole finder vej til det organiserede foreningsliv og de lokale fritidshjem og -klubber (og andre fritidsaktører, organiserede – som uorganiserede) efter skoletid – og at vi dermed får skabt et finmasket net på børne- og ungeområdet i det område. Derfor har lokaludvalget taget initiativ til at arbejde med ideen om, at fritidsinstitution og sportsforeninger i tættere samarbejde kan løfte opgaven. 
 På mødet tirsdag gjorde vi sammen status for, hvor vi står i dag – og hvor vi gerne vil arbejde hen i mod.  Hvilke fordele kan der være for børn, når vi understøtter deres aktive fritidsliv, og inviterer til et tættere samarbejde med foreningslivet? Og hvilke udfordringer er der i forhold til det samarbejde?
Nye muligheder:
Med Folkeskolereformen og Fritidsreformen er der et momentum ift. at arbejde med nye samarbejder. Der er mange puljer i Åben Skole-regi. Disse igangsætningspuljer kan understøtte dette arbejde. Vi skal dog være bevidste om, at målet er lokalt forankrede og langsigtede aktiviteter og samarbejder, og ikke kun midlertidige projekter/midlertidige kontingenttilskud osv., for så falder arbejdet til jorden efter endt projekt.   

Det giver nye muligheder at tænke i pædagogisk bemanding (fritidshjem/-klub-personale) til at understøtte børns foreningsdeltagelse. Det kan samtidig give nye børnegrupper i foreningerne.   
Vi skal sikre os, at der er kapacitet i (idræts)foreningerne før der arbejdes målrettet på at få lokale børn/unge til at interesse sig. 
I den forbindelse skal der arbejdes videre med, hvordan man integrerer gratis fritidstilbud og betalingstilbud. Eks. nye samarbejder mellem de bemandede legepladser (gratis), foreninger (kontingent) og fritidshjem (betaling). Desuden, hvordan vi undgår at udgrænse idrætsforenings-tankegangen med frivillige trænere, kontingent og bestyrelsesmøder. På mødet opstod et forslag om, at Nørrebro Idrætsråd indkalder til et møde, hvor de forskellige idrætsforeninger kan sammenstykke et bud på en løsningsmodel fra idrætsforeningernes perspektiv. I den forbindelse skal det understreges, at de nye samarbejder skal fungere som katalysator til medlemskab i en forening. 

Områder, der skal afklares:
Vi talte om, hvad baggrunden er for, at der ikke er så mange foreningsaktive børn på Indre Nørrebro. 
Bud: Først og fremmest er der ikke så mange aktive foreninger tilstede i området. 
Der er ”kamp om børnene” på Nørrebro – der mangler koordinering af aktiviteter, projekter osv. 
En del af beboerne i området kender ikke foreningskulturen. 
Der er ikke så gode faciliteter i området. Korsgadehallen er svær at booke, fordi den har indtjeningspligt, det betyder at det opleves at træning bliver aflyst, når hallen skal lejes ud til arrangementer. 

Det kan være svært at få fat i lokaler – dog melder Blågårds Skole ud at de er positive overfor at stille så mange lokaler til rådighed, som de har mulighed for. Især kan salen under skolen, der har været vandskadet, blive en fremtidig mulighed.  
Man kunne snakke med ’lokale-book’ under Københavns Ejendomme, der står for udlån af kommunale bygninger udenfor dagstimerne, om man kunne arbejde med en model, hvor man prioriterer lokale foreninger, fritidsinstitutioner, ungdomsskole osv. Det afklares på mødet, at det kun er de lokaler en kommunal institution spiller ind med, der er en del af udlåns-mulighederne. 

Det er en barriere at organiseringen af fritidstilbud ikke er fastlagt endnu. Derfor er det vigtigt, at en ny samarbejdsstruktur kan passes ind i alle organiseringstyper, da det ikke er fastlagt endnu. 
Vi ved ikke hvilke stillinger, der bliver i fremtiden? Og om det er muligt eks. at ansætte pædagogmedhjælpere, der også kan fungere som trænere i en idrætsforening.   
 
Økonomi kan være en barriere 

Hvad med de klubløse/fritidstilbuds-løse?   

Hvor er Kultur- og Fritidsforvaltningen i forhold til tanker på tværs af forvaltninger?

Hvordan sikrer vi, at den selvejende institution Askovfondens Børnehus, der primært kommer til at tage privatskolebørn, er med i samarbejdet på tværs? Og at privatskolebørnene blandes med børn fra Blågårds Skole i fritiden?

Vi talte om, hvorvidt man kan arbejde frem mod et ”fritidspas” på klubområdet.

Deltagende aktører fra området (i møde 1 og 2):

Mogens Wolff-Petersen, Formand for Nørrebro Lokaludvalg 
Karoline Siemen, ansat i Nørrebro Lokaludvalgs Sekretariat
Pia Madsen, Skoleleder på Blågård Skole   
Kathrine Marstrand, Blågård Skoles forældrebestyrelse
Dorthe Pelle Nielsen, Blågård Skoles forældrebestyrelse
Christian Roikjer, leder af Kvisten 
Claus Christensen, leder af den selvejende institution Børnehuset Askovfonden
Iben Junker, leder af Cappella
Brita Fabricius, leder af Murergården 
Jonas Jonsen, Murergårdens klub
Charlotte Egeboe, Murergårdens forældreråd 
Jakob Søgård, Murergårdens forældreråd
Judith Hildebrand, Klyngeleder NB1 
Kirstine Westh, Forældrebestyrelsen Klynge NB1 
Natasa Jankovska, Den Bemandede Legeplads Hans Tavsens Øst
Tina Jensen, Den Bemandede Legeplads Hans Tavsens Øst 
Iben Holck, Nørrebro Fighters
Flemming Jensen, Nørrebro Idrætsråd/Nørrebro United
Peter Kjøller, Stevnsgade Basket Ball
Kasper Jannæs, Ungdomsskolen  


